Magazine închise în weekend. Informații de ultima oră de la Guvern
- Georgiana Dragomir
- 22 martie 2024, 15:25
Închiderea magazinelor în weekend este încă analizată în Guvernul României, a subliniat premierul Marcel Ciolacu. În timpul unor discuții de la Palatul Victoria, micii comercianți români au propus închiderea magazinelor în weekend începând cu ora 13.00, așa cum se întâmplă în alte state europene.
Închiderea magazinelor în weekend, în analiza Guvernului
Premierul Marcel Ciolacu spune că nu le poate impune românilor când să se ducă la cumpărături.
"Am dat în discuţie, la Tehnicul Guvernului, să vedem în primul rând impactul. Nu e o decizie uşoară. Acum trebuie să fim corecţi, că nu există evaziune la supermarketuri, în primul rând. În al doilea rând nu ştim dacă acoperim nevoia cetăţenilor, dacă închidem supermarketurile. Nu era vorba numai de supermarketuri, era vorba de toate magazinele alimentare", a declarat premierul Marcel Ciolacu, la Palatul Parlamentului, după ședința de Guvern de joi , 21 martie.
Reprezentantul micilor magazine, Feliciu Paraschiv a precizat, după întâlnirea avută la Guvern că această decizie nu înseamnă o pierdere deoarece vânzările din weekend se vor face în timpul săptămânii.
"Nu există nicio pierdere, pentru că vânzările din după-amiaza zilei de sâmbătă și după-amiaza zilei de duminică se vor muta în timpul săptămânii", s-a exprimat Felciu Paraschiv.
Promovarea produselor românești. Ce vor producătorii și ce susține Guvernul
Închiderea magazinelor în weekend a fost asociată cu creșterea vânzărilor în rândul producătorilor locali și, implicit promovarea produselor românești. Premierul Ciolacu susține că produsele românești ar trebui să se regăsească pe raftul rețelelor locale ale marilor magazine.
"Am discutat cu reprezentanții acestor magazine, unii dintre ei fiind și producători, alături de principalii distribuitori din țară, despre soluțiile concrete prin care dezvoltăm capitalul românesc din această zonă a economiei", a scris premierul Marcel Ciolacu, pe Facebook.
Conform unui proiect de lege depus în Parlamentul României de doi parlamentari ai Partidului Național Liberal. Proiectul controversat vizează posibilitatea închiderii marilor magazine duminica, dar și relocarea acestora în afara orașelor.